מנהלת תקומה

מנהלת תקומה היא גוף שהוקם על ידי ממשלת ישראל באוקטובר 2023 בעקבות מתקפת הפתע על ישראל והפגיעה ביישובי עוטף עזה במהלכה. המנהלת הוקמה במטרה לשקם את יישובי עוטף עזה שספגו נזק רב מחדירת מחבלי חמאס לשטחם, ביצוע טבח בתושבי יישובים רבים ופגיעה ברכושם ומירי רקטי מרצועת עזה. המנהלת אחראית על 45 יישובים במועצות האזוריות אשכול, חוף אשקלון, שדות נגב ושער הנגב, וכן על העיר שדרות.

הקמת המנהלת אושרה על ידי הקבינט החברתי כלכלי ב-19 באוקטובר 2023. בראש המנהלת עומד תא"ל (מיל') משה אדרי שמשמש במקביל גם כראש הוועדה לאנרגיה אטומית. המנהלת פועלת בשיתוף פעולה עם הרשויות המקומיות באזור ועם משרדי הממשלה וגופים נוספים.

המנהלת הוקמה לחמש שנים ותקציבה הראשוני עומד על כמיליארד ש"ח. מטרתה היא לחזק מחדש את החוסן הלאומי והביטחון של תושבי האזור, ולהפוך את החבל לאזור משגשג ואטרקטיבי מבחינה כלכלית וחברתית. חלק מתקציבה ותקני כוח האדם שלה מגיעים ממשרד ההסברה, שבוטל בתחילת המלחמה.

תפקידי המנהלת 
תפקידי המנהלת כפי שהוגדרו על ידי הממשלה:
 שיקום וחיזוק מרקם החיים של הרשויות, היישובים, הקהילות והתושבים שנפגעו בחבל 'התקומה', בדגש על היבטים נפשיים, חברתיים וחומריים.
 בינוי, שיקום ופיתוח פיזי וסביבתי של חבל 'התקומה' והיישובים שנפגעו בו, לרבות שיקום ושיפור תשתיות ושירותים שנפגעו, תוך מינוף ההשקעות לשיפור התשתית לצמיחה.
 חיזוק האמון, החוסן ותחושת הביטחון האישי והקהילתי לחבל 'התקומה'.
 סיוע לגורמים המוסמכים בממשלה בשיקום הפעילות הכלכלית והחקלאית ביישובים ובחבל 'התקומה' ומינופו לצמיחה.
 יצירת מענה מרכזי אחוד לרשויות המקומיות וליישובים שבחבל 'תקומה' בנושאים המוזכרים בסעיפים 1–4, והכול בשקיפות מלאה.

הערות שוליים 

משרד ראש הממשלה
עוטף עזה
מלחמת חרבות ברזל